
A kulturális különbségek hatása a fogyasztói magatartásra és a termékkeresletre Magyarországon

A huszonegyedik század egyik kulcsfogalma a globalizáció.A gazdasági globalizáció teremtette meg a feltételeket ahhoz, hogy a legkülönfélébb értékek, gondolatok, szemlélet-és életmódok bekerülhessenek a világ vérkeringésébe és hathassanak egymásra. Ma már teljességgel elképzelhetetlen, hogy ne rendelkezzünk minimális ismeretekkel akár a tőlünk földrajzilag legtávolabbi országról, népcsoportról vagy kultúráról, hiszen a szükséges információk bármikor rendelkezésünkre állnak,amennyibennyitottak vagyunk a befogadásukra.Ez az információgyűjtési folyamat azonban nem mindig zajlik le gyorsan és automatikusan, ugyanis vannak olyan nemzetek és kultúrák, akikről az átlagember jóval kevesebb ismerettel rendelkezik, mint más népek vagy országok esetében.
Dolgozatom megírásakor arra törekedtem, hogy feltárjam a fogyasztók befolyásoltságát a kulturális hatások és ebből eredő hiedelmek által. Kifejezetten az élelmiszervásárlásra fókuszáltam, azon belül is a hazai és a nem hazai származású termékekkel szembeni preferenciák vizsgálatára. Úgy gondolom, hogy az etnocentrikus magatartás vizsgálata napjaink gazdaságának egyik kulcskérdése, mivel a magyar termékek vásárlásával a fogyasztók nem csupán a magyar termelőket, hanem a belföldi piacot is támogatni képesek.
Véleményem szerint érdemes vizsgálni, hogy élelmiszervásárlás esetén mi alapján választja a fogyasztó az egyik terméket és miért nem a másikat. Erre a választási folyamatra több tényező is hatással van, kezdve a termék jellemzőitől a vásárlás helyszínén át a fogyasztó személyiségéig. Ezeknek a hatása nyilvánul meg az egyes döntések meghozatalánál, mivel befolyásolni képesek a vevő hozzáállását az egyes márkákhoz, termékcsoportokhoz. Mára az élelmiszerpiac is globálissá vált: például ami elérhető Dél-Amerikában vagy Kínában, az nagy eséllyel elérhető Magyarországon is – ebből kifolyólag kell elemeznünk, mi alakítja a vásárlásra jellemző tendenciákat.



